******

**КОДЕКС НА ОДНЕСУВАЊЕ НА УЧЕНИЦИТЕ**

„Однесувај се кон другите така како што сакаш тие да се

однесуваат кон тебе“

**Личноста на ученикот**

***- Образованието и воспитувањето се главен приоритет на секој ученик -***

Учениците се должни:

- наставата да ја посетуваат редовно и навремено;

- на училиште да доаѓаат во пристојна облека (без кратки маици и здолништа, длабоко деколте, искинати фармерки и сл.) и фризура која не попречува контакт со очи

- да се однесуваат пристојно и културно (викање, трчање, користење вулгарен речник е непристојно однесување);

- да го почитуваат и одржуваат редот и мирот во училиштето (во ходниците, училниците и во училишниот двор);

- да учат редовно и постојано да се ангажираат во постигнување на подобри резултати;

- активно да учествуваат во слободните ученички активности (секциите) каде ќе ги задоволат личните желби и интереси;

- да го надградуваат своето знаење и да станат подобри личности.

**Ученикот и наставата**

Учениците се должни:

- задолжително да присуствуваат на настава, за секое отсуство да приложат писмено или усно оправдување од родителот или старателот;

- пристојно и трпеливо да чекаат во училница пред започнувањето на часот;

- секогаш да бидат подготвени за работа (настава);

- редовно да ги носат потребните материјали за работа (училишен прибор, тетратки и учебници, опрема за физичко и здравствено образование, прибор за цртање и материјали за работа по техничо образование;

- да придонесуваат за позитивна работна атмосфера со активно ангажирање на часот;

- користењето на мобилни телефони за времe на часовите е дозволено само ако истите се користат како едукативна алатка со претходна дозвола на наставникот.

\* Ученикот не смее самоволно да го напушти часот. Недолично и недисциплинирано однесување на часот се казнува со соодветна педагошка мерка според Правилникот на училиштето.

**Ученикот, наставниците и училиштето**

Учениците се должни:

- да се однесуваат пристојно и со почит кон наставниот, административниот и помошниот персонал во училиштето;

- да ги почитуваат правилата на училиштето и да го одржуваат училишниот ред;

- отпадоците да ги фрлаат во корпи за отпадоци – не е дозволено фрлање отпадоци во училниците, по ходниците и дворот на училиштето);

- да ја проветруваат училницата за време на одморите;

- да ја разубавуваат училницата со слики и цвеќе;

- да го чуваат и да не го уништуваат зеленилото во училишниот двор и во ходниците;

- да го чуваат училишниот инвентар и наставно-нагледните средства (ученикот ќе ја надомести секоја направена штета во училиштето и покрај тоа за него ќе се примени педагошка мерка);

- да се трудат училиштето да биде пријатно и безбедно место за сите, со тоа што навремено и објективно ќе информираат и ќе соработуваат со одделенските раководители, раководителите на паралелка, наставниците и раководните лица во училиштето на сите релевантни теми;

- навремено да ги информираат одделенските раководители, раководителите на паралелка и училишните структури за проблемите со кои се соочуваат и да побараат помош кога им е потребна.

**Меѓусебен однос на учениците**

Учениците се должни:

- да бидат искрени и добри другари;

- да им помагаат на другите ученици секогаш кога ќе бидат во можност;

- меѓусебните недоразбирања да ги решаваат со разговор и толеранција;

- да не потценуваат ниту еден соученик или да вршат дискриминација по пол, возраст, физички изглед, националност, религија или сл.

- строго се забранува вербално или физичко насилство! Игнорирање, упатување навредливи зборови, омаловажување, исмејување, нанесување психичка болка е исто така насилство!

**Учениците и родителите**

Учениците се должни:

- редовно и искрено да ги информираат родителите за успесите, но и за неуспесите на училиште. Сите одлуки во врска со училиштето да ги донесуваат заеднички со родителите;

- доколку имаат некаков проблем или доживуваат врсничко насилство веднаш да ги информираат родителите, а потоа и училишните структури (раководител на паралелка, психолог, педагог, директор).

Тука сме да се сакаме, тука сме да учиме, тука сме да креираме!

ПОЧИТУВАЊЕТО НА КОДЕКСОТ ПРИДОНЕСУВА ЗА ПОГОЛЕМА ХАРМОНИЈА ВО УЧИЛИШТЕТО!

Директор

Катерина Атанасова